CELEX: 32022D0549
Language: sk
Date: 2022-03-17 00:00:00
Title: Rozhodnutie Rady (EÚ) 2022/549 zo 17. marca 2022 o pozícii, ktorá sa má v mene Európskej únie zaujať v druhom segmente štvrtého zasadnutia konferencie zmluvných strán Minamatského dohovoru o ortuti, pokiaľ ide o prijatie rozhodnutia, ktorým sa menia prílohy A a B k uvedenému dohovoru

6.4.2022   
               
               
                  SK
               
               
                  Úradný vestník Európskej únie
               
               
                  L 107/78
               
            
         ROZHODNUTIE RADY (EÚ) 2022/549
         zo 17. marca 2022
         o pozícii, ktorá sa má v mene Európskej únie zaujať v druhom segmente štvrtého zasadnutia konferencie zmluvných strán Minamatského dohovoru o ortuti, pokiaľ ide o prijatie rozhodnutia, ktorým sa menia prílohy A a B k uvedenému dohovoru
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Minamatský dohovor o ortuti (ďalej len „dohovor“) bol uzavretý Úniou rozhodnutím Rady (EÚ) 2017/939 (1) a nadobudol platnosť 16. augusta 2017.
                  
               
                     (2)
                  
                  
                     Podľa rozhodnutia MC1/1 o rokovacom poriadku, ktorý prijala konferencia zmluvných strán dohovoru (ďalej len „konferencia zmluvných strán“) na svojom prvom zasadnutí, by zmluvné strany dohovoru (ďalej len „zmluvné strany“) mali vynaložiť maximálne úsilie na dosiahnutie dohody o všetkých podstatných záležitostiach formou konsenzu.
                  
               
                     (3)
                  
                  
                     Podľa článku 4 ods. 8 a článku 5 ods. 10 dohovoru by mala konferencia zmluvných strán do 16. augusta 2022 preskúmať prílohy A a B k dohovoru a môže zvážiť zmenu týchto príloh, pričom vezme do úvahy návrhy predložené zmluvnými stranami podľa článku 4 ods. 7 a článku 5 ods. 9 dohovoru, informácie poskytnuté sekretariátom dohovoru podľa článku 4 ods. 4 a článku 5 ods. 4 dohovoru a dostupnosť technicky a ekonomicky realizovateľných bezortuťových alternatív pre zmluvné strany a zohľadní pri tom riziká a prínosy pre životné prostredie a ľudské zdravie.
                  
               
                     (4)
                  
                  
                     Únia predložila 30. apríla 2021 sekretariátu dohovoru návrh na zmenu príloh A a B k dohovoru v súlade s článkom 4 ods. 7 a článkom 5 ods. 9 dohovoru (2). Cieľom návrhu Únie na zmenu prílohy A k dohovoru je rozšíriť rozsah jeho pôsobnosti na ďalšie produkty s prídavkom ortuti v spojení s príslušnými opatreniami týkajúcimi sa dátumu ukončenia používania ortuti alebo upravujúcimi jej používanie. Cieľom návrhu Únie na zmenu prílohy B k dohovoru je stanoviť dátum postupného ukončenia výroby polyuretánu, pri ktorej sa používajú katalyzátory obsahujúce ortuť.
                  
               
                     (5)
                  
                  
                     Návrhy na zmenu prílohy A k dohovoru predložil aj africký región a Kanada spoločne so Švajčiarskom v súlade s článkom 4 ods. 7 dohovoru.
                  
               
                     (6)
                  
                  
                     Konferencia zmluvných strán by mala v druhom segmente svojho štvrtého zasadnutia zvážiť len tie podania k navrhovaným zmenám príloh A a B k dohovoru, ktoré zmluvné strany predložili v súlade s článkom 4 ods. 7 a článkom 5 ods. 9 dohovoru.
                  
               
                     (7)
                  
                  
                     Únia by mala podporiť zmeny príloh A a B k dohovoru, pokiaľ sú v súlade s podaním Únie alebo s acquis Únie.
                  
               
                     (8)
                  
                  
                     Únia by mala podporiť zmeny prílohy A k dohovoru týkajúce sa produktov s prídavkom ortuti aj v rozsahu, v akom sa týkajú postupného ukončenia používania produktov s prídavkom ortuti, ktoré nie sú regulované právom Únie ani vyrábané v Únii. Únia by mala podporiť aj zmeny prílohy A k dohovoru v rozsahu, v akom sa uvádzajú v podaní afrického regiónu, pokiaľ sa týkajú kompaktných žiariviek, trojpásmových lineárnych žiariviek, žiariviek so studenou katódou a žiariviek s externou elektródou používaných v elektrických a elektronických zariadeniach, v prípade ktorých boli zamietnuté žiadosti o obnovenie výnimiek týkajúcich sa používania ortuti v súlade so smernicou Európskeho parlamentu a Rady 2011/65/EÚ (3).
                  
               
                     (9)
                  
                  
                     V druhom segmente štvrtého zasadnutia konferencie zmluvných strán, ktoré sa má konať od 21. do 25. marca 2022, zmluvné strany zvážia prijatie rozhodnutia o zmene príloh A a B k dohovoru.
                  
               
                     (10)
                  
                  
                     Je vhodné stanoviť pozíciu, ktorá sa má v mene Únie zaujať v druhom segmente štvrtého zasadnutia konferencie zmluvných strán, keďže navrhované rozhodnutie bude mať v prípade schválenia právne účinky, pretože zmluvné strany budú musieť prijať opatrenia na jeho vykonávanie na vnútroštátnej alebo regionálnej úrovni, alebo na oboch týchto úrovniach,
                  
               PRIJALA TOTO ROZHODNUTIE:
         
            Článok 1
            Pozíciou, ktorá sa má v mene Únie zaujať v druhom segmente štvrtého zasadnutia konferencie zmluvných strán dohovoru, bude podporiť prijatie rozhodnutia, ktorým sa menia prílohy A a B k dohovoru, pokiaľ ide o produkty s prídavkom ortuti a výrobné procesy, ktoré:
            
                        —
                     
                     
                        je v súlade s návrhom Únie predloženým sekretariátu dohovoru 30. apríla 2021 v súlade s článkom 4 ods. 7 a článkom 5 ods. 9 dohovoru, alebo
                     
                  
                        —
                     
                     
                        je v súlade s acquis Únie, alebo
                     
                  
                        —
                     
                     
                        sa týka postupného ukončenia používania produktov s prídavkom ortuti, ktoré nie sú regulované právom Únie ani vyrábané v Únii, alebo
                     
                  
                        —
                     
                     
                        sa týka kategórií svetelných zdrojov obsahujúcich ortuť, ktoré africký región uviedol vo svojom podaní v súlade s článkom 4 ods. 7 dohovoru a v ktorých prípade boli zamietnuté žiadosti o predĺženie platnosti výnimiek týkajúcich sa používania ortuti v súlade so smernicou 2011/65/EÚ.
                     
                  
         
            Článok 2
            S ohľadom na vývoj v druhom segmente štvrtého zasadnutia konferencie zmluvných strán môžu zástupcovia Únie po porade s členskými štátmi počas koordinačných stretnutí na mieste odsúhlasiť doladenie pozície uvedenej v článku 1 bez toho, aby Rada prijala ďalšie rozhodnutie.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 17. marca 2022
            
               
                  Za Radu
               
               
                  predsedníčka
               
               B. POMPILI
            
         
         
            (1)  Rozhodnutie Rady (EÚ) 2017/939 z 11. mája 2017 o uzavretí Minamatského dohovoru o ortuti v mene Európskej únie (Ú. v. EÚ L 142, 2.6.2017, s. 4).
         
            (2)  Rozhodnutie Rady (EÚ) 2021/727 z 29. apríla 2021 o predložení návrhov v mene Európskej únie, ktorými sa menia prílohy A a B k Minamatskému dohovoru o ortuti, pokiaľ ide o produkty s prídavkom ortuti a výrobné procesy, v ktorých sa používa ortuť alebo zlúčeniny ortuti (Ú. v. EÚ L 155, 5.5.2021, s. 23).
         
            (3)  Smernica Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (Ú. v. EÚ L 174, 1.7.2011, s. 88).